റെക്കോഡിംഗ് സ്റ്റുഡിയോയിലെ പിയാനോയും തബലയും ഉള്പ്പെടെയുള്ള സംഗീതോപകരണങ്ങള് തകര്ത്ത് താലിബാന് അഫ്ഗാനിസ്ഥാനിലെ കാബൂളിലുള്ള സ്റ്റേറ്റ് റെക്കോഡിംഗ് സ്റ്റുഡിയോയിലെ രണ്ട് വലിയ പിയാനോകളും മറ്റ് സംഗീത ഉപകരണങ്ങളും നശിപ്പിക്കപ്പെട്ട നിലയില് കണ്ടെത്തി. യുകെയിലെ ദി സണ് പത്രത്തിന്റെ റിപ്പോര്ട്ടര് ജെറോം സ്റ്റാര്ക്കി തകര്ന്ന ഉപകരണങ്ങളുടെ ചിത്രങ്ങള് ഞായറാഴ്ച ട്വിറ്ററില് പങ്കുവെച്ചു. സ്റ്റുഡിയോയില് കാവല് നിന്നിരുന്ന താലിബാന് ഭീകരരോട് ഉപകരണങ്ങളെ കുറിച്ച് ചോദിച്ചപ്പോള് തങ്ങള്ക്ക് ഒന്നും അറിയില്ല എന്നാണ് അവര് പറഞ്ഞതെന്ന് ജെറോം സ്റ്റാര്ക്കി റിപ്പോര്ട്ട് ചെയ്തു. താലിബാന് 1996 നും 2001 നും ഇടയില് അഫ്ഗാനിസ്ഥാന് ഭരിച്ചപ്പോള് അവര് രാജ്യത്ത് നടപ്പാക്കിയ കടുത്തതും പ്രതിലോമകരവുമായ നയങ്ങളിലേക്ക് തിരിച്ചുവരുമെന്ന ആശങ്കകള്ക്കിടയിലാണ് ഈ സംഭവം. അക്കാലത്ത് സംഗീതം നിരോധിക്കുകയും സ്ത്രീകള്ക്ക് ജോലി ചെയ്യാന് അനുവദിക്കാതിരിക്കുകയും ചെയ്തു. ഇസ്ലാമിക നിയമങ്ങള് ലംഘിച്ചു എന്ന് ആരോപിച്ച് അവര് നിരവധി പേരെ പീഡിപ്പിക്കുകയും വധിക്കുകയും ചെയ്തിരുന്നു. ശരിയത്തിന്റെയും അഫ്ഗാനിസ്ഥാന്റെ ഇസ്ലാമിക, സാംസ്കാരിക ആചാരങ്ങളുടെയും പരിധിക്കുള്ളില് സാംസ്കാരിക പ്രവര്ത്തനങ്ങള് അനുവദിക്കുമെന്നാണ് താലിബാന് നിലവില് പറയുന്നത്. ഓഗസ്റ്റ് 15 ന് താലിബാന് അഫ്ഗാനിസ്ഥാന്റെ നിയന്ത്രണം ഏറ്റെടുത്തതിനു ശേഷം, രാജ്യത്തെ സംഗീതത്തിന് അവരുടെ ഭരണത്തില് നല്ല ഭാവി ഉണ്ടാകില്ലെന്ന് സൂചിപ്പിക്കുന്ന നിരവധി സംഭവങ്ങള് ഉണ്ടായിട്ടുണ്ട്. ഓഗസ്റ്റ് അവസാനത്തോടെ, അഫ്ഗാനിസ്ഥാനിലെ കാണ്ഡഹാറിലെ ടെലിവിഷന്, റേഡിയോ ചാനലുകളില് സംഗീതവും സ്ത്രീശബ്ദങ്ങളും താലിബാന് നിരോധിച്ചു. സെപ്റ്റംബര് 4 ന്, സായുധരായ താലിബാന് ഗാര്ഡ് അഫ്ഗാനിസ്ഥാന് നാഷണല് ഇന്സ്റ്റിറ്റ്യൂട്ട് ഓഫ് മ്യൂസിക് അടച്ചു. കൂടുതല് ഭീകരമായ ഒരു സംഭവത്തില്, അഫ്ഗാനിസ്ഥാന് നാടോടി ഗായകന് ഫവാദ് അന്ധ്രാബിയെ ഓഗസ്റ്റ് അവസാന വാരത്തില് താലിബാന് ഭീകരര് വെടിവച്ചു കൊലപ്പെടുത്തി. സംഗീതം ഇസ്ലാമില് നിരോധിച്ചിരിക്കുന്നു. എന്നാല് ആളുകളെ സമ്മര്ദ്ദം ചെലുത്തുന്നതിനു പകരം അത്തരം കാര്യങ്ങള് ചെയ്യരുതെന്ന് നമുക്ക് അവരെ ബോധവാന്മാരാക്കാം. ഓഗസ്റ്റില് ന്യൂയോര്ക്ക് ടൈംസിന് നല്കിയ അഭിമുഖത്തില്, താലിബാന് വക്താവ് സബീഹുല്ല മുജാഹിദ് പറഞ്ഞു.